和微之詩二十三首 和寄樂天
作者：白居易
朝代：唐

paragraphs: 賢愚類相交，人情之大率。
然自古今來，幾人號膠漆。
近聞屈指數，元某與白乙。
旁愛及弟兄，中權避家室。
松筠與金石，未足喻堅密。
在車如輪轅，在身如肘腋。
又如風雲會，天使相召匹。
不似勢利交，有名而無實。
頃我在杭歲，值君之越日。
望愁來儀遲，宴惜流景疾。
坐耀黃金帶，酌酡頳玉質。
酣歌口不停，狂舞衣相拂。
平生賞心事，施展十未一。
會笑始啞啞，離嗟乃唧唧。
餞筵纔收拾，征櫂遽排[比]。
後恨苦緜緜，前歡何卒卒。
居人色慘淡，行子心紆鬱。
風袂去時揮，雲帆望中失。
宿酲和別思，目眩心忽忽。
病魂黯然銷，老淚淒其出。
別君只如昨，芳歲換六七。
俱是官家身，後期難自必。